10.

în ceea ce privește capitolul consacrat resurselor energetice indigene, subliniază următoarele aspecte: a. este necesar să se acorde un rol primordial energiei regenerabile, în acord cu obiectivele „20-20-20” și ținând cont de avantajele de natură economică, socială și ecologică pe care aceasta le oferă. Reamintește avizul privind promovarea utilizării energiei din surse regenerabile (2). În plus: — salută propunerea de elaborare a unei comunicări privind depășirea obstacolelor din calea energiei regenerabile din UE. Solicită ca aceasta să fie publicată cât mai curând posibil, cel mai târziu în 2010, să fie actualizată în mod regulat și să fie însoțită de măsurile necesare eliminării barierelor identificate; — reamintește că problemele legate de rețelele de transport și de distribuție ocupă un loc central în dezvoltarea energiei regenerabile. Solicită Comisiei Europene să elaboreze o comunicare privind dezvoltarea unei super-rețele europene, evocată în cea de-a doua revizuire strategică. Această comunicare se va focaliza asupra problemelor de infrastructură și a posibilităților oferite de tehnologiile „rețelelor inteligente” („smart grids”) în vederea realizării obiectivelor „20-20-20” ale Uniunii Europene, precum și a tranziției către o descentralizare sporită a producției de energie din surse regenerabile. În plus, este necesară o revizuire a propunerilor cuprinse în cea de-a doua revizuire strategică în materie de rețele de transport și de distribuție în cadrul comunicării propuse mai sus, în sensul unei abordări cu adevărat globale a acestor chestiuni; b. energia nucleară depinde de un combustibil în mare parte importat, de aceea nu poate fi considerată „indigenă”. Dimpotrivă, exploatarea energiei nucleare are consecințe pe plan local care apasă greu asupra autorităților locale și regionale, în special în ceea ce privește riscurile legate de această formă de energie și gestionarea deșeurilor rezultate. Comitetul salută, în acest cadru, anunțarea unei propuneri revizuite de directivă privind instituirea unui cadru comunitar pentru siguranța nucleară și sugerează ca, în acest context, să se studieze și chestiunea gestionării durabile a deșeurilor nucleare și a costurilor acesteia; c. cărbunele este, de asemenea, într-o măsură din ce în ce mai mare, un combustibil importat; nu numai transportul, ci și combustia acestuia și reziduurile produse ridică probleme considerabile sub aspectul emisiilor. Continuarea utilizării lui, dacă este necesară, trebuie să se facă prin utilizarea de centrale cu randament ridicat și emisii scăzute; d. solicită Comisiei să mențină cele mai ridicate standarde de mediu în evaluarea posibilităților de exploatare a rezervelor indigene „neconvenționale” de combustibili fosili (enunțate la punctul 2.5, paragrafele 7-8 din cea de-a doua revizuire strategică) și să țină cont, în cadrul studiului de rentabilitate, de toți factorii externi legați de exploatarea acestor rezerve; e. consideră că trebuie sprijinită în mod prioritar stimularea cercetării și dezvoltării pentru obținerea de energie nepoluantă și regenerabilă din surse marine, precum cea produsă cu ajutorul vântului, valurilor, mareelor și curenților oceanici, dat fiind că energiile din surse marine nu sunt încă exploatate comercial, iar UE dispune de potențialul necesar atât pentru a obține un avantaj competitiv, cât și pentru a juca un rol de frunte în protecția mediului;